Бжьыней Камиллэ псом нэхърэ нэхъ Iущщ
ХьэтIохъущокъуэ Къазий и цIэр зезыхьэ Адыгэбзэ Хасэм Къэбэрдей-Балъкъэр къэрал университетым щригъэкIуэкIащ «БэрэIущ» хэгъэгупсо зэпеуэр.
КъэпщытакIуэхэу кърагъэблэгъат адыгэ сурэтыщI цIэрыIуэ Црым Руслан, Шэджэм къалэ дэт 1-нэ курыт еджапIэм адыгэбзэмрэ литературэмкIэ и егъэджакIуэ Къардэн Олеся, Адыгэбзэ Хасэм и хасащхьэм хэт ХьэцIыкIу Рае сымэ.
«Адыгэшымрэ шы хуэIухуэщIэхэмрэ нарт эпосым къызэрыхэщыр» — арат зэхыхьэм и темэу къыхахар. Зэхьэзэхуэм хэтыну хуитт 9 — 11-нэ классхэм щIэсхэр.
Лъэс лъагъуэхэм теувэн хуейр мыбы ипэкIэ екIуэкIа зэпеуэм жаныпщIэрэ жыджэрыпщIэрэ нэхъыбэ къэзыхьахэу Тэрч куейм хыхьэ къуажэхэу Красноармейскэм дэт курыт еджапIэм и 11-нэ классым щIэс Бжьыней Камиллэ (зыгъэхьэзырар адыгэбзэмрэ литературэмкIэ егъэджакIуэ Бэрэгъун Эммэщ), Ботэщейм дэт курыт школым и 9-нэ классым щеджэ Фэнзий Мила- нэ (зыгъэхьэзырар адыгэбзэмрэ литературэмкIэ егъэджакIуэ Тэрчыкъуэ Заретэщ), Бахъсэн къалэ дэт 9-нэ курыт еджапIэм и 10-нэ классым щеджэ Кушмэзыкъуэ Хьисэ (зыгъэхьэзырар адыгэбзэмрэ литературэмкIэ егъэджакIуэ Хэжь Светланэщ) сымэт.
ЗрикIуэну гъуэгухэр (плъыжь, гъуэжь, удзыфэ) къыхахын папщIэ еджакIуэхэр адыгэ тхыбзэмрэ я бзэм и шэрыуагъэмкIэ зэпеуэн хуейт. Лэжьыгъэхэр зэрагъэзэщIа щIыкIэр, абыкIэ ягъэува баллхэр къэпщытакIуэхэм утыкум щыжаIа нэужь гъуэгухэр къыхахри, зэпеуэм щIидзащ. АдэкIэ Iуэхур зэрагъэпсам тету иригъэкIуэкIащ Налшык къалэ дэт 14-нэ гимназием тхыдэмкIэ и егъэджакIуэ, Адыгэбзэ Хасэм и хасащхьэм хэт Къэбардэ Астемыр. Абы зэрыжиIамкIэ, пасэу хъыбар зэрырагъэщIам къыхэкIкIэ еджакIуэхэм Iэмал яIащ зэпеуэм зыхуагъэхьэзырыну.
Щыуагъэ къыхэмыкIыу упщIэхэм я жэуапхэр иритщ, екIуу и гъуэгу плъыжьым ирикIуэри, Бжьыней Камиллэ япэ увыпIэр къихьащ.
Ауэ Iуэхур абдежым щиухакъым. Къэбардэм пэшым щIэс еджакIуэхэм папщIэ игъэхьэзыра упщIэхэр яритащ, жэуап нэгъэса къэзытым жыджэрыпщIэ-рэ (орден) жаныпщIэрэ (медаль) къаригъэлэжьу. Хэт сыт хуэфащэми зыгъэбелджылыр къэпщытакIуэхэрат. Къалэжьа жыджэрыпщIэ-жаныпщIэхэм елъытауэ абыхэм къыкIэлъыкIуэ джэгугъуэм я лэжьыгъэр нэхъ тынш хъунущ. Зытепсэлъыхь темэм зэрыщыгъуазэмкIэ, гъэхуауэ, екIуу я жэуап тыкIэмкIэ абдеж къыщыхэщахэщ Борий Тамерлан (ХьэпцIей къуажэ), Сэбаншы Аслъэн (Налшык къалэ), Думэн Дианэ (Къармэхьэблэ къуажэ), Мурзэкъан Индирэ (Къармэхьэблэ къуажэ), Бэвыкъуэ Лиля (Хьэтуей къуажэ), Ерыджокъуэ Азидэ (Къэсейхьэблэ къуажэ), ФиIэпщэ Алинэ (Акъбащ Ипщэ къуажэ), Мамий Дианэ (Кэнжэ къуажэ), ДыщэкI Олеся (Лашынкъей къуажэ), Ахъий Раметэ (Дыгулыбгъуей къуажэ).
Япэ увыпIэр къэзыхьа еджакIуэми ар зыгъэхьэзыра егъэджакIуэми щытхъу тхылъхэмрэ сом мин тхурытхурэ тыгъэу иратащ. ЕтIуанэ, ещанэ увыпIэхэр къэзыхьа еджакIуэхэмрэ ахэр зыгъэхьэзырахэмрэ фIыщIэ тхылъхэмрэ сом мин щырыщ-тIурытI хуагъэфэщащ.
Дахэу, екIуу зэхэта Iуэхур къекIуэлIа псоми яфIэгъэщIэгъуэн хъуауэ, еджакIуэ цIыкIухэр нэхъ тегушхуарэ къыкIэлъыкIуэ джэгугъуэм хэтыну щIэхъуэпсу, псори зэхуэарэзыуэ зэхэкIыжащ.
ХЬЭРЭДУРЭ Аллэ.
